Source: https://e-justice.europa.eu/content_maintenance_claims-47-fi-sk.do?member=1
Timestamp: 2019-07-22 05:58:08+00:00
Document Index: 16524081

Matched Legal Cases: ['§ 8', 'súd ', 'súd ', 'súd ', '§ 1', 'súd ', '§ 9', 'súd ', 'súd ', '§ 12', 'súd ', '§ 16', '§ 22', '§ 19', '§ 19']

Nárok na výživné - Fínsko
Dieťa má právo byť vyživované svojimi rodičmi, ktorí na jeho výživu prispievajú podľa svojich možností. Rodičovi, ktorý neprispieva na výživu svojho dieťaťa, alebo rodičovi, ktorý so svojim dieťa trvalo nebýva, možno uložiť povinnosť platiť výživné na dieťa.
Po rozvode je rozvedený manžel povinný platiť výživné bývalému manželovi, ak manželia uzavreli o výživnom dohodu a ak oddelenie sociálnych služieb miestneho orgánu (kunnan sosiaaliviranomainen) dohodu schválilo. Ak sa pár rozvedie, môže uložiť povinnosť platiť výživné aj súd. Vo fínskej judikatúre je však len málo rozhodnutí, ktorým sa jednému z manželov uložila povinnosť platiť výživné druhému manželovi. Vo všeobecnosti sa bývalí manželia po rozvode živia sami.
Rodičia sú zodpovední aj za náklady na vzdelanie svojich detí aj po tom, ako deti dosiahli vek 18 rokov, ak sa to považuje za primerané. Vo fínskej judikatúre ide však o zriedkavý jav.
Osoba oprávnená z vyživovacej povinnosti, ako aj osoba s vyživovacou povinnosťou sa môžu obrátiť na miestnu radu sociálnej starostlivosti (kunnan sosiaalilautakunta), ktorá im môže pomôcť vyhotoviť dohodu o výživnom.
Ak chcú rodičia dieťaťa uzavrieť písomnú dohodu o výživnom na dieťa a požiadať miestnu radu sociálnej starostlivosti o jej schválenie, musia dohodu uzavrieť s použitím tlačiva schváleného ministerstvom spravodlivosti. Tlačivá poskytne oddelenie sociálnych služieb miestneho orgánu. Tento orgán na požiadanie pomôže rodičom vyhotoviť dohodu a vyplniť tlačivo. Dohoda schválená miestnou radou sociálnej starostlivosti je priamo vykonateľná ako súdne rozhodnutie.
V § 8a zákona o výžive dieťaťa sa uvádza, že ak dieťa alebo povinná osoba nemá bydlisko vo Fínsku, miestna rada pre sociálnu starostlivosť môže schváliť dohodu o výživnom, ak má v tejto veci právomoc súd vo Fínsku podľa článkov 3 alebo 6 nariadenia Rady (ES) č. 4/2009 o právomoci, rozhodnom práve, uznávaní a výkone rozhodnutí a o spolupráci vo veciach vyživovacej povinnosti a ak sa osoby dohodli, že na vyživovaciu povinnosť sa budú vzťahovať fínske zákony v súlade s článkom 7 Haagskeho protokolu z 23. novembra 2007 o rozhodnom práve pre vyživovaciu povinnosť.
V prípade sporu o výživné môže osoba oprávnená na výživné alebo osoba s vyživovacou povinnosťou predložiť vec súdu podaním návrhu na začatie konania. (Pozri „ Návrh na začatie konania – Fínsko“.)
Vec výživného medzi manželmi možno súdu predložiť podaním návrhu na začatie konania. (Pozri „ Návrh na začatie konania – Fínsko“.)
Na cezhraničné veci výživného sa vzťahuje nariadenie Rady (ES) č. 4/2009 a jeho pravidlá o právomoci.
Vo veciach vyživovacej povinnosti v členských štátoch má právomoc:
a) súd v mieste obvyklého pobytu odporcu, alebo
b) súd v mieste obvyklého pobytu oprávneného, alebo
c) súd, ktorý má podľa svojho právneho poriadku právomoc konať o osobnom stave, ak vec týkajúca sa vyživovacej povinnosti má vo vzťahu k tomuto konaniu vedľajšiu povahu, pokiaľ sa táto právomoc nezakladá výlučne na štátnej príslušnosti niektorého z účastníkov, alebo
d) súd, ktorý má podľa svojho právneho poriadku právomoc konať o rodičovských právach a povinnostiach, ak vec týkajúca sa vyživovacej povinnosti má vo vzťahu k tomuto konaniu vedľajšiu povahu, pokiaľ sa táto právomoc nezakladá výlučne na štátnej príslušnosti niektorého z účastníkov.
Ak vec nemá cezhraničný rozmer, pravidlá o právomoci možno nájsť vo (fínskom) súdnom poriadku (4/1734).
Podľa kapitoly 10 § 1 súdneho poriadku prejedná nárok voči fyzickej osobe prvostupňový všeobecný súd (käräjäoikeus), v ktorého obvode sa nachádza bydlisko alebo miesto trvalého pobytu tejto osoby. Podľa § 9 môže nárok na výživné prejednať aj prvostupňový súd (käräjäoikeus), v ktorého obvode sa nachádza bydlisko alebo miesto trvalého pobytu osoby, ktorá si uplatňuje nárok na výživné alebo ho poberá.
Ak sa nárok na výživné uplatňuje v súvislosti s návrhom na určenie starostlivosti o dieťa alebo otcovstva, návrh na určenie výživného môže prejednať aj súd, na ktorom sa má podať návrh v súvislosti s prvou vecou.
Navrhovateľ má právo začať konanie bez právneho zástupcu (advokáta) (pozri „ Návrh na začatie konania – Fínsko“). Účastník súdneho konania však zvyčajne potrebuje odbornú pomoc, preto sa odporúča využiť služby advokáta.
Návrh na začatie konania podlieha poplatku. Poplatok vyberá súd a príslušná suma (86 – 200 EUR) závisí od súdu a nutnosti vec prejednať ( Poplatky účtované prvostupňovými súdmi).
(Fínsky) zákon o právnej pomoci (257/2002) a (fínsky) zákon o ústrednom orgáne vo Fínsku v niektorých medzinárodných veciach výživného (1076/2010) obsahujú ustanovenia o práve navrhovateľa na právnu pomoc. Navrhovateľ žijúci v zahraničí môže získať právnu pomoc vo veciach výživného na základe osobitnej recipročnej dohody. Takéto dohody existujú medzi Fínskom a niektorými štátmi USA a niektorými provinciami Kanady.
Výživné sa pravidelne automaticky zvyšuje, aby zodpovedalo nárastu životných nákladov. Ďalšie ustanovenia o automatickom zvyšovaní sú stanovené vo (fínskom) zákone o prepojení niektorých platieb výživného s indexom životných nákladov (583/2008).
(Fínsky) zákon o manželstve obsahuje ustanovenia o vzájomnej vyživovacej povinnosti medzi manželmi. Vo fínskej judikatúre je však len málo rozhodnutí, ktorým sa jednému z manželov uložila povinnosť platiť výživné druhému manželovi. Vo všeobecnosti sa bývalí manželia po rozvode živia sami.
Rozhodnutie alebo rozsudok vydaný súdom alebo dohodu uzavretú dvoma manželmi možno zmeniť, ak sa to vzhľadom na zmenu v okolnostiach považuje za odôvodnené. Rozhodnutie, rozsudok alebo dohodu, ktorými bolo stanové vyplatenie výživného vo forme jednorazovej platby, však nemožno zmeniť po zaplatení výživného. Dohodu o výživnom uzavretú dvoma partnermi v manželstve možno zmeniť, ak sa usúdi, že nie je spravodlivá. Vyživovacia povinnosť voči bývalému manželovi zaniká, keď osoba oprávnená na výživné uzavrie nové manželstvo.
Výživné na dieťa sa vypláca osobe, ktorá má dieťa v starostlivosti dieťaťa (na jej bankový účet).
Ak sú splnené určité podmienky, osoba oprávnená na výživné, prípadne Fínska sociálna poisťovňa (Kela) (pozri § 12), môže podniknúť opatrenia na vymoženie výživného, ak osoba s vyživovacou povinnosťou neplatí výživné nariadené súdom alebo dohodnuté v dohode.
Ak bola vec postúpená exekučnému úradu (ulosottovirasto), povinnému sa najskôr pošle oznámenie o začatí konania a upomienka platby. Povinný musí za normálnych okolností dostať príležitosť uhradiť výživné v reakcii na upomienku.
Vo väčšine prípadov je nútený výkon namierený proti príjmom a finančným prostriedkom na bankovom účte povinného. Vo všeobecnosti možno exekvovať tretinu mzdy, dôchodku, dávky v nezamestnanosti alebo materských dávok povinného. Medzi príjmy sa počítajú aj príspevky na dovolenku, zamestnanecké výhody, provízie, odmeny, honoráre a iné prijaté platby. Exekvovaná suma sa vypočíta z čistého príjmu. Platby sociálnej pomoci a zabezpečenia, napríklad príspevok na bývanie a na dieťa, sa nezapočítavajú. Ako alternatívu k pravidelným zrážkam z príjmu možno povoliť aj splátkový kalendár.
Povinný má právo na odvolanie, proces vymáhania dlhu sa však neskončí, kým tak súd nenariadi.
V § 16 písm. c) zákona o výžive dieťaťa sa uvádza, že pravidelne vyplácané výživné a prípadný úrok z omeškania vypočítaný z tohto výživného sa môžu od osoby s vyživovacou povinnosťou vymáhať v lehote piatich rokov od začiatku roka, ktorý nasleduje po roku splatnosti platby. V opačnom prípade nárok na zaniká. Výživné vyplácané ako jednorazová platba a prípadný úrok z omeškania tohto výživného možno vymáhať v lehote piatich rokov od dátumu splatnosti výživného a najneskôr v lehote piatich rokov od dátumu, keď príjemca výživného dosiahol plnoletosť.
Podobne aj Fínska sociálna poisťovňa (Kela) musí vymôcť vyplácaný príspevok na výživné na dieťa (elatustuki) od osoby s vyživovacou povinnosťou v lehote piatich rokov od začiatku roka, ktorý nasleduje po roku splatnosti výživného (elatusapu), ktoré povinná osoba zanedbala a v súvislosti s ktorým KELA príspevok vypláca. V opačnom prípade nárok na zaplatenie zaniká [(fínsky) zákon o príspevku na výživné na dieťa 580/2008, § 22].
Ak osoba s vyživovacou povinnosťou neplatí výživné podľa dohody, oprávnená osoba musí požiadať súdneho exekútora o vymoženie dlžného výživného. Exekučný úrad poskytne usmernenia o tom, ako podať takúto žiadosť. Oddelenie sociálnych služieb miestneho orgánu môže poskytovať aj poradenstvo vo veciach rodinného práva. Pozri oddiely 13 a 14. Exekučný úrad si neúčtuje poplatok za vymoženie platieb výživného. Ďalšie podrobnosti o postupe nájdete na webovom sídle https://oikeus.fi/tuomioistuimet/karajaoikeudet/en/index/hakemusasiat/perheasiat/childcustodyandrightofaccess.html.
Ak osoba oprávnená na výživné dostáva príspevok na výživné na dieťa od Fínskej sociálnej poisťovne (Kela) z dôvodu, že povinná osoba výživné neplatí, táto osoba nemôže podať návrh na vymoženie platieb výživného. Ak Fínska sociálna poisťovňa (Kela) vypláca príspevok na výživné na dieťa, získava právo na výživné úmerne k časti, ktorú vypláca vo forme príspevku na výživné na dieťa (právo na postih) (zákon o výžive dieťaťa 580/2008, § 19). Ak je suma určeného výživného vyššia ako príspevok na výživné na dieťa vyplácaný Fínskou sociálnou poisťovňou (Kela) a osoba s vyživovacou povinnosťou neplatí výživné, Fínska sociálna poisťovňa bude vyplácať príspevok na výživné na dieťa v plnej výške a od povinnej osoby bude vymáhať celé dlžné výživné. Ak sa dlžné výživné podarí vymôcť, Fínska sociálna poisťovňa (Kela) vyplatí rodičovi, ktorý má dieťa v starostlivosti, rozdiel medzi výškou výživného a príspevkom na výživné na dieťa.
V cezhraničných veciach týkajúcich sa vymáhania platieb výživného môžu príslušní účastníci postúpiť vec ústrednému orgánu.
Ak osoba s vyživovacou povinnosťou neplatí výživné podľa dohody alebo rozhodnutia o výživnom na dieťa, ktoré má miesto pobytu vo Fínsku, dieťa má právo na príspevok na výživné na dieťa, ktoré vypláca Fínska sociálna poisťovňa (Kela). Informácie o výške príspevku na výživné na dieťa vyplácaného Fínskou sociálnou poisťovňou (Kela) sú dostupné na webovom sídle http://www.kela.fi/web/en/right-to-unemployment-benefits Elatustuen Elatustuen Elatustuen Elatustuen [zákon o prepojení niektorých platieb výživného s indexom životných nákladov (583/2008)].
Príspevok na výživné na dieťa možno získať aj vtedy, keď sa v dôsledku finančných ťažkostí manžela s vyživovacou povinnosťou stanovilo dohodou alebo rozhodnutím výživné, ktoré je nižšie ako aktuálne vyplácaná výška príspevku na výživné na dieťa. Fínska sociálna poisťovňa (Kela) v týchto prípadoch vyplatí rozdiel medzi príspevkom na výživné na dieťa a výživným. Dieťa navyše dostane od povinného výživné stanovené v dohode alebo rozhodnutí o výživnom. Ak osoba s vyživovacou povinnosťou nie je schopná platiť výživné, výška výživného sa môže stanoviť aj na 0 EUR. Fínska sociálna poisťovňa (Kela) bude v týchto prípadoch vyplácať plný príspevok na výživné na dieťa.
Zákon o výžive dieťaťa (580/2008) obsahuje ustanovenia o podmienkach získania príspevku na výživné na dieťa. Príspevok na výživné na dieťa sa priznáva na základe návrhu osoby, ktorá má dieťa v starostlivosti, zákonného zástupcu dieťaťa, prípadne osoby, ktorá sa o dieťa v skutočnosti stará. Tento návrh môže podať aj dieťa, ktoré dosiahlo vek 15 rokov, ak žije samostatne. Vyplácanie príspevku na výživné na dieťa nemá vplyv na povinnosť povinnej osoby platiť výživné v plnej výške. Keď sa Fínska sociálna poisťovňa (Kela) rozhodne vyplácať príspevok na výživné na dieťa z dôvodu neplatenia výživného, bude mať právo – a povinnosť – vymôcť od povinnej osoby dlžné výživné v plnej výške.
Ak osoba oprávnená na výživné poberá príspevok na výživné na dieťa od Fínskej sociálnej poisťovne (Kela) z dôvodu neplatenia výživného povinným, Fínska sociálna poisťovňa získava právo na výživné úmerne k časti, ktorú vypláca vo forme príspevku na výživné na dieťa (právo na postih) (zákon o výžive dieťa 580/2008, § 19). Fínska sociálna poisťovňa (Kela) v takom prípade vymáha dlžné výživné v mene oprávnenej osoby, ktorá za týchto okolností nemôže podať návrh na vymáhanie dlžného výživného. Ak je suma určeného výživného vyššia ako príspevok vyplácaný Fínskou sociálnou poisťovňou (Kela), Fínska sociálna poisťovňa bude vyplácať príspevok na výživné na dieťa v plnej výške a od povinnej osoby bude vymáhať celé dlžné výživné. Ak sa dlžné výživné podarí vymôcť, Fínska sociálna poisťovňa (Kela) vyplatí rodičovi, ktorý má dieťa v starostlivosti, rozdiel medzi výškou výživného a príspevkom na výživné na dieťa.
Manžel oprávnený na výživné môže dostávať výživné len od svojho manžela. Manžel oprávnený na výživné sa môže obrátiť na súdneho exekútora a pokúsiť sa zistiť, či má manžel s miestom pobytu v zahraničí vo Fínsku majetok, ktorý by mohol byť predmetom exekúcie podľa zákona o nútenom výkone. Môže takisto požiadať ministerstvo spravodlivosti o pomoc pri vymáhaní výživného v zahraničí.
Kontaktné údaje ministerstva spravodlivosti:
V rámci Fínskej sociálnej poisťovne (Kela) existuje samostatné oddelenie pre medzinárodné vymáhanie výživného, ktoré sa nachádza v Helsinkách.
Adresa: Kelan perintäkeskus
Telefón: +35840 354 5469
+358 20 635 3330
Webové sídlo Fínskej sociálnej poisťovne (Kela): http://www.kela.fi/web/en
Webové sídla orgánov právnej pomoci: https://oikeus.fi/oikeusapu/en/index.html
Kontaktné údaje oddelení sociálnych služieb miestnych orgánov nájdete v telefónnom zozname, prípadne zavolajte na fínsku telefónnu informačnú službu. Počas hovoru je nutné uviesť, v ktorej obci (kunta) sa požadované oddelenie sociálnych služieb nachádza. Fínsko má približne 320 miestnych orgánov (obcí).
Z viacerých platných medzinárodných dohôd (ako je nariadenie EÚ o výživnom, Haagsky dohovor z roku 2007, dvojstranné zmluvy atď.) vyplýva, že funkcie ministerstva spravodlivosti ako ústredného orgánu zahŕňajú napríklad aj pomoc pri zisťovaní, kde sa povinný alebo oprávnený zdržiava, získavanie informácií o príjme povinného alebo oprávneného a pomoc pri určovaní rodičovstva, ak sa to vyžaduje pri vymáhaní výživného.
1. stanovenia, že rozhodnutie o výživnom vydané v zahraničí sa má uznať alebo sa môže vykonať vo Fínsku;
2. určenia otcovstva;
3. uloženia povinnosti rodičovi, aby vyplácal výživné svojmu dieťaťu;
4. zmeny určeného výživného na dieťa, ak je navrhovateľom dieťa alebo zástupca dieťaťa.
V iných prípadoch navrhovateľ môže vyhľadať verejnú právnu pomoc. Právna pomoc znamená, že navrhovateľ môže na vyriešenie právnej veci využiť služby advokáta, ktoré úplne alebo čiastočne financuje štát. Právna pomoc sa vzťahuje na všetky právne veci. Vo všeobecnosti sa môže poskytnúť len v prípade vecí prejednávaných vo Fínsku. Možno o ňu požiadať ktorúkoľvek kanceláriu právnej pomoci bez ohľadu na to, kde navrhovateľ žije. Najpraktickejším riešením je osloviť najbližší orgán. Navrhovatelia musia predložiť prehľad svojich príjmov, nárokovaných výdavkov, majetku a dlhov. Musia tiež predložiť opis veci, v súvislosti s ktorou žiadajú o právnu pomoc, a podrobnosti o prípadnom poistení proti právnym výdavkom. Ďalšie informácie: https://oikeus.fi/oikeusapu/en/index.html